  Виталий Пронин Гурт удысысь кивалтӥсьёс вераськизы йӧл кысконэз, сӥль поттонэз, емыш будэтонэз 2017-тӥ-2020-тӥ аръёсы азинтон сярысь. 1 манетысь 2 манет поттоноГурт удысъя но сиён-юонъя министерство нимысьтыз проект дасяз. Отын чакламын ваньмыз: йӧл, сӥль, курегпуз поттон сяна, етӥн будэтон, техникаез выльдон, кадръёс дасян. Проектэн тодматӥз гурт удысъя министрлэсь ужзэ быдэсъясь Александр Прохоров.-  Удмуртиын ваньмыз-ӧвӧлэз 1 сюрс 300 котыр гурт удысъя объектъёс, - шуиз со. -  Соос гижысь-пиньысь ужазы ке, 2020-тӥ арын элькунмы ӟеч лыдпусъёсы вуыны кулэ: йӧл 1,018 миллион тонна кыскомы, ю тысь 568 сюрс тонна кутсаломы, картошка 535 сюрс тонна бичаломы. 34 сюрс йыр скаллы фермаос ӝутэмын луозы. Гуртоослэн уждунзы 23 сюрс манетозь йылоз. Но ваньзэ тае быдэстон понна, кужым сяна, коньдон кулэ.Удмуртилэн быръем Тӧроез Александр Бречалов Александр Прохоровен соглаш кариськиз: зэм, удыслы бадӟым саклык висъяно - шаерысьтымы котькуд 3-тӥез адями гуртын улэ-вылэ. Озьы ке но коньдон висъямлэсь азьвыл лыдъяно-чотано: 1 манет поныса, 2 манет поттыны быгатомы-а? Элькунлэн бюджетаз ог 5 миллиард манет дефицит люкаськемын. Азьло сямен ик скаллэн йӧлыз кыл йылаз.- Россиысь улосъёс пӧлын Удмуртия йӧл поттонъя 5 азьветлӥсьёс радын. Та дырлы котькуд скаллэсь шорлыдын 5 сюрс 976 килограмм кыскиськомы. Асьмеды азьпалто Ленинград (8 сюрс 432 килограмм) но Киров (7 сюрс 300 килограмм) улосъёс. Кыӵе амалъёсын шаермылэсь лыдпуссэ ӝутомы? - вазиськиз люкаськемъёслы А. Бречалов.А. Прохоров валэктӥз: гурт удыслэн азинскемез нырысь ик пудо сиён дасян бордысь потэ. Макем со бусьтыр, сокем ӟеч йӧл люкаське, пудо таза будэ. Озьыен, отчы кысконо инвестициосты, кутоно туала технологиосты.- Та сяна, «Гуртъёсты азинтон» кун программа борды рос-прос басьтӥськоно, - ватсаз А. Бречалов. - Со 10 ӧръёсъя ужа. Удмуртия 7-аз гинэ пыриське. Нош Мордовия но Нижний Новгород улос ваньмаз вуттӥсько. Шаермылы та программая федерал бюджетысь 144 миллион манет вуэ ке, соослы - 1 миллиард манетлэсь ятыр. Та уксёен, йӧл кысконэз ӝутэм сяна, гуртъёсы сюрес лэсьтыны, шуръёсты чылкытатыны луысал. Россиысь улосъёс пӧлын Удмуртия йӧл поттонъя 5 азьветлӥсьёс радын.«Карусель» лэсьтоноАрысь аре шумпоттэ Вавож ёросысь Мичурин нимо хозяйство. Туэ но соос чырмыт ужазы - кылем арын сярысь, йӧл 10 процентлы тросгес кыскизы, котькуд скаллэсь - 7 сюрс 73 килограмм. 88 процентэз скалъёссы - ӟеч выжыысь. Ёросысь 6 племенной хозяйство та бордын тырше.- Лыдпусъёс будо ке но, жаляса верано, субсидиос сино, - мылкыдзэ усьтӥз хозяйстволэн кивалтӥсез Владимир Капеев. - Кылем арен ӵошатыса, туэ 12 процентлы ӧжытгес коньдон вуиз. Йӧл эшшо но тросгес поттыны быгатысалмы. Но со понна кунсьӧрысь «Карусель» скал кыскон тӥрлык басьтоно. Россия таӵе техника уг потты на. 40-42 интылы чаклам «Карусельлэн» дуныз ог 50 миллион манет. Та пӧлысь 30 процентсэ элькун сётысал ке, кылемзэ асьмеос люканы быгатысалмы.- Ӟеч ужась хозяйстволы одно ик юрттэм потэ, - шуиз А. Бречалов. - Но могӟет вань: кун программаосъя техникалы уксё висъяське Россиын лэсьтэмезлы гинэ. Озьыен, Удмуртилэсь нимаз программазэ кылдытоно. Та сяна, бадӟым предприятиосмылы вазиськоно. Эмъян аппаратура поттон борды соос басьтӥськизы ини. Табере гурт удыслы чаклам техника борды мед кутскозы.Кужымез огазеяноВ. Капеев сяна, сюлэмшугзэс кисьтӥзы Шаркан, Эгра, Юкаменск, Алнаш палъёсысь кивалтӥсьёс.Кылсярысь, Шаркан ёросысь етӥн сэстон заводлэн кивалтӥсез Николай Коровкин ӵектӥз кунысьтымы пӧртэм городъёсысь етӥнэн вырись огазеяськонъёсын матысьгес  тодматскыны. Соослэн туала ужан амалъёссы асьмелы ярасалзы. Россиысь улосъёс пӧлын Удмуртия етӥн поттон ласянь 2-тӥ интыын мынэ вал. Али лябгес ужаськомы. Мугез - начар техника.Эгра ёросысь мясокомбинатлэн кивалтӥсез Игорь Семёнов вераз, Удмуртиын пудо уг тырмы шуыса. Таин сэрен сӥль сиён поттон понна ог 20 процентсэ пудоез Киров улосысь яке Татарстанысь вуттоно луэ.Юкаменск ёрослэн йырыз Борис Востриков дурбасьтӥз фермер хозяйствоен вырись семьяослы. Таӵеослы кун юрттэ. Но 10 миллионэз басьтон понна аслад кисыяд 4 миллионэд мед луоз. Кытысь гуртоос сомында коньдон шедьтозы?Алнашъёсты шугъяськыто кадръёс. 2003-тӥ арын ёросын гурт удысын 4 сюрслэсь ятыр адями тырше вылэм. Та вакытлы 1 сюрс пала кылемын. Туэ районэ Ижысь гурт удысъя академиысь 147 егит специалист вуэм, туннэ 50-эз гинэ ужа на...Котькуд ужпумез рос-прос сэрттон-пертчон понна А. Бречалов кивалтӥсьёсты пичи группаосы огазеяськыны куриз. Йӧл поттӥсьёс, етӥн сэстӥсьёс, емыш но пудо будэтӥсьёс, переработкаен вырисьёс - котькудзы нимаз. Одӥг юан но палэнэ медаз кыльы.Ольга Корепанова Туспуктӥз А. Горбунов  